钦定古今图书集成/明伦汇编/家范典/第073卷 > 汉应劭风俗通义 > 《与妹书》徐藻妻陈氏
## 钦定古今图书集成/明伦汇编/家范典/第073卷 > 汉应劭风俗通义 > 《与妹书》徐藻妻陈氏

伏见伟方所作，先君诔，其述咏勋德，则仁风靡坠，其
言情诉哀，则孝心以叙。自非挺生之才，孰能克隆聿
修，若斯者乎？执咏反复，触言流泪，感悚交集，悲慰并
至。元方、伟方，并年少而有盛才，文辞富艳，冠于此世，
窃不自量，有疑一言，略陈所怀，庶备，起予先君既体
弘仁义，又动则圣检，奉亲极孝，事君尽忠，行己也恭，
养民也惠，可谓立德立功，示民轨范者也。但道长祚
短，时乏识真，荣位未登高，志不遂本，不标方外迹也。
《老》庄者，绝圣弃智，浑齐万物，等贵贱，忘哀乐，非经典
所贵，非名教所取，何必辄引以为喻也。可共详之。